ต่างชาติเหล่ซื้อทหารไทย แข่งไอเอ็นจี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — นักลงทุนต่างชาติ 23 รายเลียบเคียงกระทรวงการคลังซื้อหุ้นทหารไทย
นางเสาวนีย์ กมลบุตร ประธานกรรมการ ธนาคารทหารไทย เปิดเผยว่า หลังจากธนาคารลดพาร์ล้างขาดทุนสะสมสำเร็จก็เริ่มมีนักลงทุนจากต่างประเทศ 23 ราย ติดต่อสอบถามรายละเอียดการขายหุ้นที่กระทรวงการคลังถืออยู่ และบางรายก็สอบถามถึงรูปแบบการขาย 
นางเสาวนีย์ กล่าวว่า แม้จะมีนักลงทุนสนใจซื้อหุ้นจากกระทรวงการคลัง แต่ยังยืนยันว่าจะรอไอเอ็นจีตัดสินใจว่าจะซื้อหุ้นเพิ่มหรือไม่ เวลาไม่ใช่ประเด็นสำคัญ เพราะที่ผ่านมาไอเอ็นจีได้เข้ามาช่วยเหลือธนาคารในยามยากลำบาก และขณะนี้การทำงานร่วมกับไอเอ็นจี ก็เป็นไปอย่างราบรื่น
นางเสาวนีย์ กล่าวอีกว่า จนถึงขณะนี้ไอเอ็นจียังไม่ได้ยื่นเอกสารเป็นลายลักษณ์อักษรที่จะขอซื้อหุ้น 5% จากกระทรวงการคลัง เนื่องจากไอเอ็นจีให้เหตุผลว่าเงินที่นำมาซื้อหุ้นต้องได้รับการสนับสนุนจากรัฐบาลเนเธอร์แลนด์ ซึ่งมีกติกาบางอย่าง
นายบุญทักษ์ หวังเจริญ ประธานเจ้าหน้าที่บริหาร ธนาคาร ทหารไทย กล่าวว่า สิ่งที่ฝ่ายบริหารพยายามทำคือการสร้างธนาคารให้เป็นสถาบันที่มีความเข้มแข็งทั้งองค์กรและบุคลากรฉะนั้นหากอนาคตจะมีการเปลี่ยนแปลงผู้บริหาร หรือผู้ถือหุ้น สิ่งต่าง ๆ ที่วางไว้ก็จะไม่กระทบกับธนาคาร
“เราพยายามทำให้ธนาคารเป็นองค์กรที่มั่นคง และถาวร และเป็นองค์กรที่มีชีวิตด้วยตัวของมันเอง หากวันหนึ่งผู้บริหารระดับสูงไม่อยู่ ก็มีคนอื่นทดแทนได้ ซึ่งการทำอย่างนี้จะทำให้องค์กรไม่ได้ขึ้นกับผู้ถือหุ้น และขึ้นกับผู้บริหารระดับสูงคนใดคนหนึ่ง” นายบุญทักษ์ กล่าว